Leif Lahn Jensen (S), 2013-02-28:
Jeg vil også gerne starte med at takke Liberal Alliance for at rejse den her forespørgselsdebat, for det er jo, synes vi alle, en meget, meget vigtig debat.
Det er et faktum, at vi i Danmark står med den centrale udfordring, at der er flere ældre, der forlader arbejdsmarkedet på grund af alder, end der er unge, der kommer ind på arbejdsmarkedet.
Jeg synes, at netop denne forespørgselsdebat viser, at det er den helt rigtige prioritering, regeringen har valgt.
I forbindelse med denne forespørgselsdebat er der gjort særlig opmærksom på Økonomisk Redegørelse, december 2012, og en analyse fra KORA af beskæftigelsesandele i Danmark.
Begge analyser understøtter det, vi egentlig godt ved, nemlig at Danmark er presset af demografien.
Liberal Alliance fremhæver i deres forespørgsel, at Økonomisk Redegørelse, december 2012, viser, at beskæftigelsen er faldet siden 2009, hvilket selvfølgelig er et naturligt krisetegn.
Det forsøger regeringen konstant at imødegå ved at sikre vækst i Danmark og skabe arbejdspladser.
I undersøgelsen fra KORA er målgruppen alle danskere fra vugge til grav og ikke kun dem i den arbejdsduelige alder.
Her ser vi den samme udvikling som i den økonomiske redegørelse.
Eftersom undersøgelsen desuden arbejder med prognoser, der ikke medtager de reformer, som regeringen har gennemført eller foreslået, tydeliggør den desuden behovet for en handlekraftig og aktiv regering, altså en regering, der er i arbejdstøjet og ikke ligger i hængekøjen.
Regeringen har gennemført en række reformer og foreslået en række tiltag, der netop tager højde for disse udfordringer.
Her er det selvfølgelig vigtigt at nævne tilbagetrækningsreformen, der netop sikrer, at flere bliver på arbejdsmarkedet i længere tid.
Regeringens allerede gennemførte skattereform og reform af førtidspension og fleksjob er også rigtig gode eksempler.
Begge reformer øger beskæftigelsen i Danmark fremover; skattereformen ved at sætte skatten markant ned på arbejde; reformen af førtidspension og fleksjob ved at skabe rammerne for en mere aktiv tilværelse for syge medborgere.
De to tiltag alene øger den strukturelle beskæftigelse med 16.000-17.000 personer i 2020 og betyder op mod 30.000 flere beskæftigede på langt sigt.
Med vores forslag til SU-reformen råder vi netop bod på, at unge mennesker er for lang tid om at gennemføre deres uddannelse og dermed komme ud på arbejdsmarkedet.
Regeringens forslag til kontanthjælpsreformen giver også de unge et kærligt skub væk fra passiv kontanthjælpsforsørgelse og ud i uddannelse eller arbejde.
De to forslag vil øge beskæftigelsen med 8.000 mennesker på sigt.
Dertil kommer sygedagpengereformen, som også bidrager positivt ved at vi får flere syge væk fra langvarig passiv forsørgelse og i gang igen.
Med regeringens nye vækstplan sætter vi ekstra fokus på at styrke den danske konkurrenceevne.
Det skaber først og fremmest arbejdspladser, men løfter også danskernes uddannelsesniveau.
Uddannelse er derfor en hjørnesten i regeringens reformprogram.
Vi vil ikke bare have den bedst uddannede generation i danmarkshistorien, altså dygtige unge; vi vil også prioritere efteruddannelse meget, meget højt.
Og det gør vi bl.a. ved at investere samlet 1 mia. kr. i efteruddannelse med vores nye vækstudspil.
Konklusionen på regeringens ambitiøse reformarbejde er altså, at det vil være over halvdelen af befolkningen, der er i beskæftigelse i 2020.
Det vil – på grund af de flere ældre, som jeg startede med at sige – selvfølgelig være svært, men det vil ske.
Men det kræver naturligvis også en målrettet indsats i Danmark, og det kræver fortsat opmærksomhed på vækst, beskæftigelse og økonomisk udvikling.